ฟันด์โฟลว์ลูบคมตลาดทุน
ตลาดหุ้นไทยเปิดมาแล้ว 3 วันทำการของปี 2559
7 ม.ค. 2559

ธนะชัย ณ นคร
 
ตลาดหุ้นไทยเปิดมาแล้ว 3 วันทำการของปี 2559
นักลงทุนต่างชาติขายสุทธิ 6,636.41 ล้านบาทแล้ว หรือกระหน่ำขาย 3 วันต่อเนื่องเลย
ปี 2558 เดิมนั้น ก็คาดกันว่า ในช่วงไตรมาส 4 ฟันด์โฟลว์น่าจะไหลกลับเข้ามาบ้างแหละ
แต่ผิดคาดกันหมด
เดือนธันวาคม 2558 ยอดขายของนักลงทุนต่างชาติมีจำนวน 3.25 หมื่นล้านบาท หรือเป็นเดือนที่ต่างชาติขายมากเป็นอันดับ 2 รองจากเดือนสิงหาคม 2558 ที่มียอดขาย 4.43 หมื่นล้านบาท
และส่งผลให้ทั้งปี 2558 ต่างชาติขายสุทธิในตลาดหุ้นไทยกว่า 1.54 แสนล้านบาท
ว่ากันว่า การไหลของฟันด์โฟลว์มาจาก 2 ปัจจัยหลัก
1.ค่าเงินหยวนที่ยังไม่นิ่ง
และ2.ปัจจัยภายในประเทศ เช่น นโยบายการลงทุนภาครัฐ และการเลือกตั้ง
ส่วนเรื่องการปรับลดมาตรการคิวอีของสหรัฐฯ นั้น นักลงทุนต่างรับทราบ และถอนเงินไปหมดแล้ว
ปัจจัยเรื่องค่าเงินหยวนนั้น คงยากที่จะเข้าไปควบคุม เพราะเป็นปัจจัยภายนอก
คุณปริญญ์ พานิชภักดิ์ กรรมการผู้จัดการ บล.ซีแอลเอสเอ(ประเทศไทย) ก็ยอมรับว่าหากค่าเงินหยวนยังเป็นแบบนี้ ก็ยากที่ฟันด์โฟลว์จะหยุดไหลออกจากประเทศ
หรือจนกว่าค่าเงินหยวนจะนิ่ง
ส่วนปัจจัยภายในก็ต้องขึ้นอยู่กับรัฐบาล
ก่อนหน้านั้นนักวิเคราะห์หลายคนก็ยอมรับว่า หากยังไม่เห็นสัญญาณการเลือกตั้ง ก็ยากที่ฟันด์โฟลว์จะไหลกลับเข้ามาในตลาดหุ้นไทย
หรือหากกลับเข้ามา ก็อาจเป็นเพียงการเก็งกำไรระยะสั้นๆ
และส่วนใหญ่จะเข้าซื้อหุ้นขนาดกลางและเล็ก
วานนี้(6 ม.ค.) ค่าเงินบาทปิดตลาดเย็นนี้อยู่ที่ระดับ 36.22/24 บาท/ดอลลาร์
ตัวเลขนี้ถือว่าต่ำสุดในรอบกว่า 3 เดือน ที่ค่าเงินบาทไทยอ่อนค่าลงมามากขนาดนี้
นั่นหมายความว่า เม็ดเงินต่างชาติยังคงไหลออกมาจากตลาดเงินและตลาดหุ้นไทยอย่างต่อเนื่อง จากช่วงปลายปี 2558 มาจนถึงปัจจุบัน
มาฟังอีกมุมมองกันบ้างเกี่ยวกับฟันด์โฟลว์
คุณเผดิมภพ สงเคราะห์ กรรมการผู้จัดการ บริษัทหลักทรัพย์กสิกรไทย
เขามองว่า ปัจจัยการไหลออกของฟันด์โฟลว์นอกจากเรื่องค่าเงินหยวนแล้ว ก็ยังมาจากธนาคารกลางสหรัฐ หรือเฟดที่ปรับอัตราดอกเบี้ยขึ้น
อาจมีคำถามว่า แล้วยังออกไปไม่หมดอีกเหรอ
คำตอบคือ ยังครับ
หากเป็นนักลงทุนระยะยาว จะไม่มีไหลออกไปแล้ว หรือขายหมดไปแล้วนั่นเอง
ส่วนที่ยังออกมาอยู่ส่วนใหญ่เป็นนักลงทุนระยะสั้น
พวกนี้ยังขายไม่สะเด็ดน้ำ
อาจมีคำถามอีกว่าแล้วนำหุ้นที่ไหนมาขาย เพราะปีที่ผ่านมาก็ขายไปแล้วกว่า 1.54 แสนล้านบาท
วิสัชนาก็คือ ไปยืมหุ้นมาขายหรือ short sell (การขายชอร์ต)
แต่หากดูจากสถิติย้อนหลังไปซักปี 1999 และปี 2004 ก็จะพบว่า หลังจากที่เฟดขึ้นดอกเบี้ยแล้ว จะต้องใช้เวลา 6-8 สัปดาห์กว่าที่ฟันด์โฟลว์จะเริ่มนิ่ง
ฟันด์โฟลว์ที่ไหลออกไปนี้ ไม่ใช่เกิดขึ้นกับเพียงแค่ประเทศไทย
แต่โดนหมดทั้งเอเชีย